Z namenom enotnega delovanja kolektiva in učencev Osnovne šole Beltinci, Panonska ulica 35b, 9231 Beltinci, izdaja ravnateljica Matejka Horvat

**NAVODILA ZA OCENJEVANJE ZNANJA V OKVIRU POUČEVANJA NA DALJAVO**

1. člen

(namen navodil)

Ta navodila opisujejo postopek in način ocenjevanja znanja pri poučevanju na daljavo, ki ga izvajajo učitelji in učenci Osnovne šole Beltinci.

2. člen

(definicija pojmov)

**Orodje** je skupni izraz za informacijske platforme, aplikacije, protokole in strojno opremo, uporabljene pri poučevanju na daljavo.

**Videokonferenca**  je sestanek dveh ali več udeležencev, pri čemer udeleženci sestanka niso fizično navzoči v istem prostoru, temveč se njihov govor in slika s pomočjo informacijskih tehnologij v realnem času prenašata do naprav drugih udeležencev.

**Izvajalci** izobraževanja in ocenjevanja znanja na daljavo so učitelji Osnovne šole Beltinci.

**Uporabniki** izobraževanja in ocenjevanja znanja na daljavo so učenci Osnovne šole Beltinci.

3. člen

(uporaba orodij)

Pri ocenjevanju znanja se uporabljajo orodja, navedena v prilogi A Šolskih pravil za uporabo orodij za poučevanje na daljavo. Izvajalec mora pred izvedbo ocenjevanja znanja uporabnike seznaniti z načinom uporabe orodij za namen ocenjevanja znanja. Izvajalec uporabi orodja na enak način pri preverjanju in ocenjevanju znanja.

4. člen

(presoja kriterijev za izvedbo ocenjevanja znanja)

Izvajalec sam presodi, če bo cilje, ki so jih učenci dosegali v obdobju poučevanja na daljavo, vrednotil tudi z oceno.

5. člen

(načini ocenjevanja znanja)

Pri ocenjevanju znanja v okviru poučevanja na daljavo se uporablja Pravilnik o preverjanju in ocenjevanju znanja ter napredovanju učencev v osnovni šoli (Uradni list RS, št. 52/13). Ocenjevanje znanja poteka z orodji za poučevanje na daljavo. Izvajalci in uporabniki se morajo ravnati po navodilih, ki so del šolskih pravil za uporabo orodij za poučevanje na daljavo.

Izvajalci in uporabniki morajo upoštevati vse aktualne sklepe in navodila ministrstva.

6. člen

(obvezni preizkus)

Pred prvo izvedbo ocenjevanja znanja mora izvajalec z vsemi uporabniki, katerih znanje namerava ocenjevati, opraviti najmanj en preizkus uporabe orodij, uporabljenih pri ocenjevanju znanja. Pri preizkusu pridobljene ocene niso veljavne.

Uporabniku, ki nima ustreznih tehničnih pogojev za izvedbo ocenjevanja znanja na daljavo, mora šola omogočiti alternativni način ocenjevanja znanja, ki je v skladu s Pravilnikom o preverjanju in ocenjevanju znanja ter napredovanju učencev v osnovni šoli in ne ogroža zdravja izvajalca in uporabnika. Če to ni mogoče, mora ravnati v skladu s 27. členom Pravilnika o preverjanju in ocenjevanju znanja ter napredovanju učencev v osnovni šoli.

Dejansko ocenjevanje znanja na daljavo mora potekati na enak način kot obvezni preizkus.

7. člen

(snemanje videokonference)

Videokonferenco, ki se vzpostavi za namen ocenjevanja znanja, lahko izvajalec snema z namenom dokazovanja izvedbe ocenjevanja znanja in podeljene ocene znanja. Pred vzpostavitvijo videokonference mora izvajalec objaviti obvestilo, da se bo videokonferenca snemala.

Za snemanje mora izvajalec vnaprej pridobiti soglasje staršev uporabnika, katerega znanje ocenjuje. Če starši s snemanjem ne soglašajo, se šteje, da uporabnik nima ustreznih tehničnih pogojev za izvedbo ocenjevanja znanja in šola ravna v skladu s 27. členom Pravilnika o preverjanju in ocenjevanju znanja ter napredovanju učencev v osnovni šoli.

Posnetek videokonference se hrani do vključno zadnjega dne šolskega leta, v katerem je bilo ocenjevanje znanja izvedeno.

8. člen

(navzočnost tretjih oseb)

Pri ocenjevanju znanja na daljavo so lahko navzoči zgolj izvajalec, uporabnik, katerega znanje se ocenjuje, in uporabniki iz istega oddelka, kot je uporabnik, katerega znanje se ocenjuje. Uporabniki, katerih znanje se ne ocenjuje, ocenjevanemu ne smejo pomagati.

Navzočnost tretjih oseb, ki niso navedene v 1. odstavku 8. člena teh navodil, je dovoljena samo do vzpostavitve videokonferenčne povezave in po zaključenem ocenjevanju znanja, razen če izvajalec pred vzpostavitvijo videokonference določi drugače.

9. člen

(kriteriji in načrt ocenjevanja)

Aktiv strokovnih delavcev na šoli pred prvo izvedbo ocenjevanja znanja na daljavo oblikuje kriterije za ocenjevanje znanja pri poučevanju na daljavo.

Oddelčni učiteljski zbor uskladi načrt ocenjevanja za posamezen oddelek (roke in načine ocenjevanja znanja učencev). Z načrtom ocenjevanja je seznanjen ravnatelj.

Uporabnike s kriteriji in načrtom ocenjevanja seznani izvajalec.

10. člen

(število ocenjevanj znanja)

Izvajalec znanje uporabnika pri posameznem predmetu oceni v skladu s Pravilnikom o preverjanju in ocenjevanju znanja ter napredovanju učencev v osnovni šoli ali trenutno veljavnimi navodili Ministrstvo za izobraževanje, znanost in šport.

11. člen

(ocenjevanje izdelkov)

Pri ocenjevanju izdelka izvajalec omogoči uporabniku vpogled v popravljen in ocenjen izdelek z ustrezno zapisano obrazložitvijo oziroma povratno informacijo o dosežku.

12. člen

(uporabnik s posebnimi potrebami)

Pri preverjanju in ocenjevanju znanja uporabnika s posebnimi potrebami izvajalec upošteva individualizirani program, ki se v času izobraževanja na daljavo prilagodi nastalim razmeram. S spremenjenim individualiziranim programom, v katerem se opredeli oblika in način ocenjevanja znanja glede na individualne potrebe in zmožnosti uporabnika ter pogoje za ocenjevanje na daljavo, razrednik seznani starše, učenca in oddelčni učiteljski zbor. Pri ocenjevanju znanja uporabnika s posebnimi potrebami izvajalec upošteva prilagoditve, določene v spremenjenem individualiziranem programu.

14. člen

(popravljanje ocen)

Izvajalec uporabnikom, ki so bili negativno ocenjeni ali izrazijo željo, da bi radi oceno popravili, zagotovi možnost popravljanja ocen. Prvotno pridobljeno oceno je dovoljeno popraviti le enkrat. Če je uporabnik pri popravljanju ocenjen slabše kot pri prvotnem ocenjevanju znanja, se upošteva ocena, pridobljena pri prvotnem ocenjevanju znanja. Negativno ocenjeni uporabnik lahko hkrati popravlja več negativnih ocen.

15. člen

(zaključevanje ocen)

Ocene, pridobljene z ocenjevanjem znanja na daljavo, so pri zaključevanju ocen obravnavane enako kot ocene, pridobljene z ocenjevanjem znanja v šolskih prostorih.

16. člen

(ocenjevanje znanja v 1. in 2. razredu)

Učencem (uporabnikom) 1. in 2. razredov izvajalec oceni napredek pri doseganju standardov znanja, pri čemer upošteva, da so cilji in standardi v učnih načrtih praviloma postavljeni na ravni triletja in bo mogoče izpad nadomestiti v 2. oziroma 3. razredu.

17. člen

(kršitve)

Če so pri ocenjevanju na daljavo po vzpostavitvi videokonference navzoče tretje osebe, ki niso navedene v 1. odstavku 8. člena teh navodil, ali neocenjevani uporabniki pomagajo ocenjevanemu, se ocenjevanje znanja prekine.

Če se ocenjevanje znanja z uporabo orodij za poučevanje na daljavo ne izvede v skladu s šolskimi pravili za uporabo orodij za poučevanje na daljavo, pravili šolskega reda, predpisi, ki urejajo področje varnosti in zdravja pri delu ali drugimi predpisi, se kršitelja obravnava v skladu s predpisi, ki jih je kršil.

18. člen

(veljavnost navodil)

Ta navodila se začnejo uporabljati naslednji dan po javni objavi na spletnih straneh Osnovne šole Beltinci.

V Beltincih, 19. 10. 2020

Ravnateljica: Matejka Horvat

Priloge:

* priloga 1: Soglasje staršev za snemanje videokonference

**Priloga 1**

**Osnovna šola Beltinci**

**Panonska ulica 35b**

**9231 Beltinci**

**SOGLASJE ZA SNEMANJE VIDEOKOFERENC PRI OCENJEVANJU ZNANJA V OKVIRU POUČEVANJA NA DALJAVO**

Starši oz. skrbniki \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (imeni in priimka staršev oz. skrbnikov)

soglašamo, da se videokonference, vzpostavljene z namenom ocenjevanja znanja v okviru poučevanja na daljavo, pri katerih je navzoč(a) naš(a) sin/hči/varovanec/varovanka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

(ime in priimek otroka, oddelek, ki ga obiskuje)

lahko snemajo za potrebe dokazovanja ocenjevanja znanja v okviru poučevanja na daljavo. Posnetki se hranijo v varovanem elektronskem arhivu šole do konca šolskega leta 2020/2021.

S posnetki šola upravlja kot s posebej občutljivimi osebnimi podatki in jih kot take tudi obdeluje v skladu z veljavnimi predpisi.

Soglasje velja do pisnega preklica.

V/Na \_\_\_\_\_\_\_\_\_\_\_\_\_\_\_\_\_\_\_\_, dne \_\_\_\_\_\_\_\_\_\_\_\_\_\_\_\_\_\_\_\_\_\_

 Podpisa staršev oz. skrbnikov:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_